b'\n_START_ARTICLE_\nPot Ivana Potr\xc4\x8da in Matija Murka\n_START_PARAGRAPH_\nPot Ivana Potr\xc4\x8da in Matija Murka (tudi Ptujska kulturna pot) je pohodni\xc5\xa1ka pot po sledeh pisatelja in dramatika Ivana Potr\xc4\x8da in slavista, etnologa in literarnega zgodovinarja Matija Murka. Namenjena je spoznavanju pokrajine, v kateri sta odra\xc5\xa1\xc4\x8dala in kjer je nastalo in se dogaja ve\xc4\x8d Potr\xc4\x8devih del. Tudi Murko pi\xc5\xa1e o njej v svojih Spominih. Pot je dolga 15 km in se za\xc4\x8dne in kon\xc4\x8da na Ptuju. Izmeni\xc4\x8dno poteka po va\xc5\xa1kih cestah in kolovozih in je primerna za vse vrste pohodnikov.\n_START_SECTION_\nHistoriat poti\n_START_PARAGRAPH_\nPot je zasnovala Viktorija Dabi\xc4\x8d, predsednica dru\xc5\xa1tva Zreli vede\xc5\xbe. S tem je \xc5\xbeelela spodbuditi pohodnike, da bi spoznavali pokrajino s knjigo v roki in prepoznavali ljudi in zemljo, "kjer so ljudje te\xc5\xbeki kakor na\xc5\xa1a gruda", kot je zapisal Potr\xc4\x8d v zgodbi Na\xc5\xa1a gruda (1982). (COBISS) Prvi organizirani pohod po tej poti so izvedli 2. januarja 2001. Leta 2014 je Planinsko dru\xc5\xa1tvo Ptuj uredilo in ozna\xc4\x8dilo pot in jo vklju\xc4\x8dilo v mre\xc5\xbeo pohodni\xc5\xa1kih poti na Ptuju in v okolici. Od takrat naprej se imenuje tudi Ptujska kulturna pot. Dru\xc5\xa1tvo Zreli vede\xc5\xbe skupaj s Planinskim dru\xc5\xa1tvom Ptuj vsako leto na za\xc4\x8detku januarja priredi organiziran pohod, ki se kon\xc4\x8da na Turisti\xc4\x8dni kmetiji Lacko v Drstelji in ne pokriva cele poti. Ta sicer terja pet ur po\xc4\x8dasne hoje.'